Heropening van skole: Hof sê nee vir Mmusi | Netwerk24
Heropening van skole: Hof sê nee vir Mmusi
05 Junie 2020 20:47
Die konstitusionele hof het Vrydag geweier dat Mmusi Maimane se beweging die regering se besluit om skole te heropen, op 'n dringende grondslag mag betwis.
Die hof het tot die slotsom gekom dat One South Africa "in dié stadium nie 'n sterk saak vir regstreekse toegang het nie".
Maimane het in sy beëdigde verklaring aan die hof die regering se besluit om die skole te heropen op grond van faktore soos swak infrastruktuur, oorbevolkte skole, personeeltekorte en probleme met sanitasie en openbare vervoer uitgedaag.
Die Suid-Afrikaanse Onderwysersunie (SAOU) sê buiten vir die Wes-Kaap en Gauteng is daar steeds probleme met die lewering van beskermende toerusting en die ontsmetting van skole, "maar die situasie is wesenlik beter as 'n week gelede".
Chris Klopper, uitvoerende hoof van die SAOU, sê daar is "werklik 'n groot verskil tussen dit wat die onderwyshoofde by die minister aanmeld en dit wat op grondvlak gebeur".
Volgens Klopper is daar wel kommer omdat die skandering en data-aantekeninge wat soggens gedoen moet word, langer neem as wat beplan is. "En om in die praktyk 'n gesonde afstand te handhaaf, is moeiliker as wat vermoed is." – News24, Eugenie Gregan